તમે ક્યારેય રૂનાં પૂમડાં લઈને ફિલ્મ જોવા ગયા છો? અને ક્યારેય લીલા-પીળા રંગના ગૉગલ્સ પહેરીને ફિલ્મ જોવાનો પ્રયત્ન કર્યો છે? વેલ, સંજય ગુપ્તાની નવી ફિલ્મ ‘જઝ્બા’થી તમારાં આ બન્ને અધૂરાં સાહસ પૂરાં થઈ જશે. જનરલ નૉલેજ ખાતર જાણવા જેવી વાત એ છે કે ‘જઝ્બા’ ૨૦૦૭માં આવેલી સાઉથ કોરિયન ફિલ્મ ‘સેવન ડેઝ’ની રીમેક છે. આ વખતે ફૉર અ ચેન્જ મૂળ ફિલ્મના સર્જકને ક્રેડિટ પણ આપવામાં આવી છે. જોકે કહે છેને કે ઝેરોક્સ કાઢવામાંય મશીન ચલાવતાં તો આવડવું જોઈએ. એ જ રીતે અહીં ડિરેક્ટર સંજય ગુપ્તાએ પોતાની સ્માર્ટનેસનું વધુપડતું અટામણ નાખી દીધું છે એટલે એક મર્ડર-મિસ્ટરી ફિલ્મમાં રૂંવાડાં ઊભાં કરી દે એવા જે રોમાંચનો અનુભવ થવો જોઈએ એ તો નથી થતો, ઉપરથી અડધી ફિલ્મે તો સસ્પેન્સ પણ કળી શકાય એવું થઈ ગયું છે.